Páll Sveinsson , formaður GOS , ávarpar samkomuna . sunnlenska.is / Guðmundur Karl Golfklúbbur Selfoss tók í dag formlega í notkun nýtt áhaldahús og æfingaaðstöðu á Svarfhólsvelli . Um er að ræða glæsilega inniaðstöðu fyrir kylfinga en klúbburinn hefur hingað til leigt æfingaaðstöðu á Selfossi . Þá hefur tækjakostur félagsins hingað til ekki haft húsaskjól en á vellinum var lítið áhaldahús sem byggt var til bráðabirgða árið 1990 . „ Þetta hús breytir öllu fyrir okkur , nú erum við með okkar eigið húsnæði en við höfum þurft að leigja aðstöðu hingað til og það kostar lítinn golfklúbb eins og okkar mjög mikið , “ sagði Páll Sveinsson , formaður Golfklúbbs Selfoss , í samtali við sunnlenska.is . Golfið gert að heilsársíþrótt „ Sennilega er þetta byltingarkenndast hvað varðar æfingaaðstöðu barna - og unglingastarfs og annarra félagsmanna . Núna höfum við inniaðstöðu allt árið . Það vill henda að það komi rigningarsumur , þó það gerist sjaldan á Selfossi . Á sumrin erum við með 30 - 50 krakka á æfingum hérna daglega og þegar hefur rignt hingað til þá höfum við reynt að koma öllum í skjól og gera það besta úr stöðunni , en ekkert verið að vinna áfram í golfi . Nú getum við farið hingað inn , yfir sumartímann líka og byrjað að æfa eins og aðrir klúbbar í nóvember og þannig gert golfið að heilsársíþrótt . Það er stærsti munurinn , “ segir Páll . Páll formaður og Hlynur Geir , sem er framkvæmdastjóri klúbbsins og PGA golfkennari . sunnlenska.is / Guðmundur Karl Hlynur Geir helsti drifkrafturinn Í nýja húsinu er skrifstofuaðstaða , geymsla fyrir golfsett , salerni , stór tækjageymsla og ennþá stærri æfingasalur þar sem meðal annars er hægt að komast í fullkominn golfhermi . „ Í æfingasalnum er púttflöt , tæknisvæði þar sem þú slærð í net og svo golfhermirinn okkar sem er besta tæki sem völ er á á heimsvísu . Þar er hægt að greina golfhöggið niður í smáatriði og þar er Hlynur Geir , PGA þjálfarinn okkar , bæði með krakka , fullorðna og nýliða í fullkomnustu æfingaaðstöðu sem hægt er að komast í . Við erum gríðarlega stolt af þessari aðstöðu og það er óhætt að segja að Hlynur Geir , að öðrum ólöstuðum , eigi mikið í þessu húsi enda hefur hann verið helsti drifkrafturinn í byggingu þess , “ bætir Páll við . „ Það er líka vert að minnast á það að nú erum við komin með tækjageymslu og vinnuaðstöðu fyrir tækin okkar allt árið um kring , sem þýðir sparnað í viðhaldi og umsýslu tækjanna . Okkur hefur sannarlega vantað stóra vinnuaðstöðu . Strákarnir hafa verið að reyna að halda vélunum í skjóli yfir veturinn , ekkert náð að vinna í þeim . Nú erum við með nokkur hundruð fermetra þar sem við getum tekið allt í sundur og smurt og brýnt og lagað . Þetta er byltingarkennd aðstaða . “ Ætlum að vera leiðandi á Suðurlandi Iðkendafjöldi hjá Golfklúbbi Selfoss hefur aukist ár frá ári og Páll segir að nýja byggingin muni væntanlega eiga stóran þátt í því að efla starfið til framtíðar . „ Við vitum það að við verðum í fararbroddi hér á Suðurlandi innan nokkurra ára . Við erum með stærsta byggðarkjarnann en samt bara með níu holu golfvöll sem stefnir upp í átján holur . Það er ákall í dag um að stór byggðarfélög eins og Árborg hafi þessa þjónustu , átján holu völl og góða æfingaaðstöðu og félagsaðstöðu . Þetta er hluti af lýðheilsustefnu samfélaga að geta boðið upp á svona aðstöðu . Við ætlum að vera leiðandi hér á Suðurlandi , í þessari golfparadís sem Suðurland er með fjölda stórkostlegra golfvalla . Þetta er gríðarlega stórt stökk fram á við fyrir alla íbúa svæðisins og ekki síst félaga Golfklúbbs Selfoss , “ sagði Páll að lokum . Það var fjölmenni við opnunarathöfnunina í dag þar sem félagsmenn og gestir kynntu sér aðstöðuna , prófuðu hermirinn og síðan var haldið púttmót í tilefni dagsins .